Hull isa

"Hull isa" (originaalpealkiri "That's My Boy") on 2012. aasta komöödiafilm, mille tootis Adam Sandleri firma Happy Madison koostöös Columbia Picturesiga, režissööriks Sean Anders. Filmimine toimus maist juunini 2011.

Film esilinastus 15. juunil 2012, Eestis 24. augustil 2012.

Film oli nomineeritud seitsmele Kuldvaarikale, millest võitis kaks: halvima stsenaariumi ja Adam Sandler halvima meespeaosatäitja auhinna.

 Sisu 
Filmi tegevus algab 1984. aastal Bostonis. 13-aastane Donny Berger (Justin Weaver) on armunud oma õpetaja Mary McGarricle'i (Eva Amurri), neil tekib peagi seksuaalsuhe. Kui nad aga tabatakse, saadab kohus Mary 30 aastaks vanglasse. Mary jäi aga ka Donnyst rasedaks, lapse eestkosteõigus määratakse Donny vägivaldsele isale kuni Donny 18-aastaseks saamiseni, seejärel Donnyle endale. Donnyst saab üleöö kuulsus, 1989. aastal müüb ta 100 000 dollari eest õiguse oma eluloost telefilmi "The Donny Berger Story" tegemiseks.

28 aastat hiljem on Donny (täiskasvanuna Adam Sandler) põhjakäinud, vaene alkohoolik, taskus vaid 28 dollarit. Ta saab teada oma advokaat Jim Nance'lt (Rex Ryan), et ta võlgneb IRS-le 18 aastat maksmata maksudes 43 000 dollarit, mille ta peab ära maksma teisipäevaks, vastasel korral saadetakse ta kolmeks aastaks vanglasse. Nance'i soovitusel teeb Donny 20-dollarise panuse ülekaalulisele Bostoni maratoni jooksja Tubby Tuke'le, võiduvõimalusega 8000:1, kuid tal on vaja ka varuplaani. Ta avastab, et ta võõrdunud poeg Han Solo Berger, kes 18-aastaseks saades välja kolis, on nüüd oma nime muutnud Todd Petersoniks ja saanud edukaks suurfirma riskifondijuhiks, kes nüüd väidab, et jäi üheksa-aastaselt orvuks peale vanemate hukkumist plahvatuses.

Donny saab kokku teleprodutsent Randall Morganiga (Dan Patrick), kes pakub talle 50 000 dollarit, kui ta korraldab taasühinemise naistevanglas Donny, Mary ja Toddi vahel. Todd (Andy Samberg) aga on parajasti abiellumas Jamiega (Leighton Meester) oma ülemuse Steve Spirou (Tony Orlando) majas Cape Codil. Todd aga ei oodanud teda, kuid on sunnitud teesklema, et Donny on ta vana sõber, teda häirib ka, et Donny on külaliste seas väga populaarne. Ta pole huvitatud ka vanglas ema külastamisest. Pulmadeks valmistumise ja poissmeestepeo ajal saavad aga Donny ja Todd taas lähedasemaks, ning vahetult enne pulmi otsustab Todd siiski minna vanglasse ema (vanemana Susan Sarandon) vaatama. Kui aga Morgan ilmub kohale, et filmida, lahkub Todd nördinuna.

Donny saab teada, et Jamiel on afäär Spirouga, lisaks avastab ta ka Jamie salajase intsesti tema venna Chadiga (Milo Ventimiglia). Jamie pakub Donnyle 50 000 dollarit, et ta seda saladuses hoiaks. Pulmapäeva hommikul otsustab Donny aga oma poja eest seista ja sõidab koos oma sõbra Vanilla Ice'iga (kehastab iseennast) Toddi pulma. Seal tunnistab ta üles, et Todd on ta poeg ja sunnib Jamiet saladustega päevavalgele tulema. Todd otsustab seepeale Jamiega mitte abielluda, lahkub töölt ning aktsepteerib Donnyt oma isana, võttes tagasi ka oma sünninime Han Solo.

Filmi lõpus on Donny ja Han koos Donny sõpradega stripibaaris, Hanil on nüüd tekkinud suhe baaridaami Briega (Ciara) ja ta pakub, et võib Donny võla ära maksta, kuid Donny otsustab oma tegude eest vastutada ja vanglasse minema, kuni sisse tormab Nance, kes näitab neile telekast Tubby Tuke'i maratonivõitu, millega talle panustanud Donny võidab kokku 160 000 dollarit ja ei pea seega vanglasse minema.

Kategooria:2012. aasta filmid